ועדת הכספים, כנסת 24, פרוטוקול מספר 283, 2022-05-25 10:00

אלכס קושניר: אנחנו ממשיכים את הדיון בהעברות תקציביות.

אלכס קושניר: אנחנו נתחיל בפנייה 54-56 – משרד ראש הממשלה.

גל אסף: הפנייה נועדה לתגבר את משרד ראש הממשלה בסך של 8.5 מיליון ₪ בהוצאה נטו, לצד התאמות לביצוע התכניות השונות במשרד ראש הממשלה: תכנית 045101 – תגבור של כ-16 מיליון ₪ למטה משרד ראש הממשלה - בעיקר עבור העברת מינהלת הדרוזים בהתאם להחלטת ממשלה 534 - ותגבור פעילות משרד ראש הממשלה בסך של כ-14 מיליון ₪ לפרויקטים לאומיים ובינלאומיים בהתאם להחלטות ממשלה; תכנית 045103 – תגבור של כ-4.5 מיליון ₪ עבור מערך הגיור בהתאם להחלטת ממשלה 713 לגבי יישום החלטת ממשלה להבאת הממתינים מאדיס אבבה וגונדר; תכנית 045108 – 15 מיליון ₪ לתגבור תכניות העבודה, פרויקטים לאומיים ומקורות מודיעין במערך הסייבר; תכנית 045111 – 150 מיליון ₪ להתאמה לביצוע של לשכת העיתונות הממשלתית; 76 מיליון ₪ לתגבור משרד התפוצות בהתאם להחלטת ממשלה 1511 לגבי כספים קואליציוניים ו-38 מיליון ₪ תגבור עבור פרויקטים לחיזוק התחדשות יהודית בחברה הישראלית; תכנית 045205 - 13 מיליון ₪ עבור תגבור פרויקטים שונים במשרד המודיעין; 1.5 מיליון ₪ עבור תגבור תקציב התפעול של שרים וסגני שרים במשרד רוה"מ; תכנית 045301 – 12 מיליון ₪ עבור תגבור בהתאם לפעולות המפורטות בפנייה.

גל אסף: 045601 – כ-28 מיליון ₪ עבור תגבור בהתאם לפעולות המפורטות בפנייה; 045101 – תגבור בהתאם להגברת הפעילות עקב המלחמה באוקראינה.

ינון אזולאי: זה בא מכסף של משרד החוץ ומשרד הקליטה והעלייה, נכון?

גל אסף: כן.

ינון אזולאי: מה הפסדנו במשרד החוץ?

גל אסף: הכסף ממשרד החוץ וממשרד הקליטה והעלייה הוא בהתאם להחלטות ממשלה.

גל אסף: מדובר באיגום משאבים, אין פה איזה הפסד.

גל אסף: בהחלטת הממשלה של גונדר משרד הקליטה השתתף.

ינון אזולאי: אתה אומר שזה חלק מאיגום משאבים של מספר משרדים.

ינון אזולאי: את הכסף של משרד הקליטה והעלייה אתם מעבירים למערך הגיור.

ינון אזולאי: גם ממשרד החוץ זה ככה?

גל אסף: ממשרד החוץ זה להחלטת ממשלה אחרת – הפקות זרות.

ינון אזולאי: זה נמצא פה?

גל אסף: לא.

ינון אזולאי: אז למה אתה לוקח משם את הכסף?

ינון אזולאי: למשרד החוץ אין משהו שנוגע להחלטת הממשלה שנמצאת פה בפנייה.

גל אסף: משרד החוץ פועל באיגום משאבים מול משרד רוה"מ לגבי הרבה החלטות ממשלה, ופה זה חלק מזה.

ינון אזולאי: כמה כסף אתה לוקח ממשרד החוץ?

גל אסף: 4.5 מיליון.

ינון אזולאי: לאיפה אתה מעביר את זה?

גל אסף: פעולות משרד ראש הממשלה.

ינון אזולאי: 4.5 מיליון לא נמצאים בהחלטת הממשלה שנמצאת פה, זה נמצא במשהו אחר.

גל אסף: זה נמצא בהחלטת ממשלה אחרת.

ינון אזולאי: אם היא לא מצורפת לפה, למה אתה מלווה ומחזיר?

גל אסף: אני לא מלווה ומחזיר, אני מעביר את זה לטובת מימוש פעולות במשרד ראש ממשלה.

ינון אזולאי: הכסף שנמצא במשרד החוץ הוא סתם כסף מיותר?

גל אסף: לא, מדובר ב-4.5 מיליון של איגום משאבים.

אלכס קושניר: ממה נלקח הכסף?

גל אסף: הכסף נלקח מתקציב הפעולות של משרד החוץ.

גל אסף: הוא מועבר לתקציב הפעולות של משרד ראש הממשלה בהתאם להחלטת ממשלה.

אלכס קושניר: לאיזה פעולות?

ינון אזולאי: מאיזה פעולות לאיזה פעולות?

גל אסף: מתקציב הפעולות של משרד החוץ אנחנו מעבירים לטובת איגום משאבים.

משה גפני: איזה פעולות במשרד החוץ ביטלתם?

גל אסף: לא ביטלנו פעולות, זה איגום משאבים.

גל אסף: יש תקציב מאוד רחב לתפעול נציגויות.

משה גפני: יש נציגויות שלא צריך?

גל אסף: לא ביטלו אף נציגות.

גל אסף: בתוך החלטת ממשלה נקבע שמשרד החוץ מקצה 4.5 מיליון לטובת עידוד הפקות זרות.

ינון אזולאי: מה קרה שלמשרד לשיתוף פעולה אזורי יש תקנים מיותרים?

גל אסף: החלטת ממשלה מס' 534 החליטה להעביר את מינהלת הדרוזים והצ'רקסים מהמשרד לשיתוף פעולה אזורי למשרד ראש הממשלה, לאחריותו, לכן עברו התקנים והאנשים.

ינון אזולאי: לא גרעתם משם?

גל אסף: לא גרענו משם.

ינון אזולאי: של מי הכספים הקואליציוניים שנמצאים פה?

גל אסף: מפלגת העבודה.

ינון אזולאי: מה זה מבצע "צור ישראל"?

ינון אזולאי: כמה כסף עוד צריך בתכנית הזאת?

ינון אזולאי: כמה עוד נשאר להביא?

ינון אזולאי: אנחנו מכירים את הסיפור הזה שכל שנה אומרים שזה ה-1,000 האחרונים.

ינון אזולאי: ביקשנו כמה פעמים שיעשו סדר, שאולי כדאי להביא את כולם בבת אחת.

גל אסף: הייתה החלטת ממשלה 713 שמדברת על לקלוט 3,000 מועמדים ולספק להם מעטפה רוחנית.

גל אסף: המעטפה הרוחנית זה התפקיד של מערך הגיור.

גל אסף: מכיוון שיש צפי לקליטה של מועמדים אנחנו מעבירים חלק מהסכום.

ינון אזולאי: האם אנחנו צריכים להיערך לעוד קליטה?

ינון אזולאי: האם מאז החלטת הממשלה התקבלו עוד פניות?

ינון אזולאי: אם צריך להביא אותם, חייבים להביא אותם ואנחנו צריכים לעשות הכל כדי שיעלו, אבל האם יש עוד כאלה שלא כלולים ב-3,000 האלה ואנחנו אמורים בשביל זה להעביר עוד החלטת ממשלה?

גל אסף: אנחנו בודקים עכשיו מול מערך הגיור.

גל אסף: את החלטת הממשלה הזאת - היא מנובמבר - אנחנו מיישמים עכשיו עם חלק מהתקציב.

גל אסף: המסגרת המלאה של התקציב היא עד 7.5 מיליון ₪.

גל אסף: אנחנו מעבירים פה קצת יותר ממחצית הסכום.

משה גפני: למה מעבירים חצי?

גל אסף: כדי להתחיל את ההתקשרות.

גל אסף: בהינתן ויהיה צורך להגדיל את המעטפה הרוחנית אנחנו נתאים את זה לביצוע.

ינון אזולאי: למה לא הביאו את זה בתקציב?

גל אסף: בנובמבר היינו אחרי שכבר הוגש התקציב לממשלה, לכן אנחנו עושים את זה כחלק מהשינויים התקציביים.

ינון אזולאי: בתכנית מס' 3, בלשכת העיתונות הממשלתית, למי נדרשת התאמה לתקציב?

ינון אזולאי: למשרד ראש הממשלה?

גל אסף: לא.

גל אסף: בתוך משרד ראש הממשלה יש הרבה תכניות שמתנהלות עם כל מיני גופים, כשאחד מהגופים זה לשכת העיתונות הממשלתית.

גל אסף: נדרש תגבור של 150,000 שקל ללשכת העיתונות הממשלתית.

גל אסף: מדובר על התאמת התקציב לקצב הביצוע.

ינון אזולאי: של מי ההסכמים הקואליציוניים בתכנית מס' 5?

גל אסף: של מפלגת העבודה.

ינון אזולאי: מה זה תיקון מענקים ביטחוניים לרשויות המקומיות באזור יהודה ושומרון?

גל אסף: ב-24 באוקטובר תיקנו את החלטת הממשלה, שינו חלק מהסכומים הקואליציוניים.

ינון אזולאי: אנחנו לא מכירים החלטת ממשלה שנקראת מענקים ביטחוניים ליהודה ושומרון.

גל אסף: החלטת ממשלה מיישמת את ההסכמים הקואליציוניים, מתקנת החלטות ממשלה, ומביאה מענקים ביטחוניים.

גל אסף: מדובר על שורה של החלטות שהתקבלה.

ינון אזולאי: למה הכסף הקואליציוני הולך?

ינון אזולאי: עבור מה?

גל אסף: זה עובר עבור הפרויקטים של יהדות התפוצות.

יום טוב רענן: בהחלטת הממשלה יש רשימה ארוכה.

ינון אזולאי: כמה כסף קואליציוני יש פה?

יום טוב רענן: 38 מיליון שקלים.

ינון אזולאי: ה-38 מיליון זה של מפלגת העבודה.

יום טוב רענן: זה הולך לטובת חינוך פורמאלי ובלתי פורמאלי בתפוצות.

יום טוב רענן: כמעט כל שנה הייתה החלטה קואליציונית כזאת שמומנה מתקציבים של מפלגות שונות.

ינון אזולאי: מה זה מס' 2?

ינון אזולאי: זה גם בתוך ה-38 מיליון?

יום טוב רענן: זה 38 מיליון נפרדים, הם לא קואליציוניים.

יום טוב רענן: בהתאם להחלטת הממשלה המשרד נדרש להקים אגף התחדשות יהודית, לקדם את תחום ההתחדשות היהודית בישראל.

ינון אזולאי: מה זה התחדשות יהודית?

יום טוב רענן: לתת אפשרות לכל יהודי ויהודייה להתחבר מהמקום שלהם ליהדות – יהדות כתרבות, יהדות חילונית.

ינון אזולאי: זה מה שנקרא רפורמים וקונסרבטיביים?

יום טוב רענן: לא רק.

נעמה לזימי: גם תנועות מסורתיות שרוצות התחדשות יהודית, גם זרמים חילוניים שרוצים ללמוד על יהדות.

יום טוב רענן: גם אורתודוכסים.

ינון אזולאי: כמה כסף מתוך זה הולך לתנועה הרפורמית?

יום טוב רענן: בשלב זה אני לא יודע לומר סכומים מדויקים.

יום טוב רענן: אנחנו כרגע מקדמים תהליכי התקשרות שאף אחד מהם הוא לא ישירות עם התנועה הרפורמית או הקונסרבטיבית.

יום טוב רענן: ייתכן שבתוך מסגרות ההתקשרות שיפנו לציבור הרחב גם התנועה הרפורמית או הקונסרבטיבית - -

משה גפני: אמרת שזה היה גם בשנה שעברה?

יום טוב רענן: זה לא היה בשנה שעברה.

יום טוב רענן: זה משהו חדש בהתאם למדיניות הממשלה הנוכחית.

ינון אזולאי: תכנית מס' 6 של משרד המודיעין - מה התקציב של כל המשרד הזה?

גל אסף: סך כל תקציב משרד המודיעין עומד על כ-30 מיליון ₪.

ינון אזולאי: לא מוזר כאן הסכום של 14 מיליון?

אלכס קושניר: למה זה הולך?

אורעם שיימס: מרבית התקציב מגיע עבור מעבדת סריקת האופק של פרויקט דגל של משרד המודיעין.

ינון אזולאי: תכנית מס' 7 – לשכת סגן שר במשרד ראש הממשלה.

ינון אזולאי: מה תקציב המשרד של סגן השר אביר קארה?

אחמד טיבי: זה תקציב עצמאי.

אורעם שיימס: חמישה וחצי מיליון שקלים.

ינון אזולאי: למה זה הולך?

אורעם שיימס: בזמנו היה גם השר אלי אבידר וסגן השר אביר קארה.

אורעם שיימס: התקנה הייתה לשניהם יחד.

ינון אזולאי: האם אחרי שהשר אבידר התפטר יש במשרד שלושה וחצי מיליון שקלים?

אורעם שיימס: מכיוון שעכשיו אין שר לא יבוצע כל הסכום, לא ינוצל.

משה גפני: כמה כסף אתם מבקשים עכשיו לסגן השר?

ינון אזולאי: בשביל מה צריך את הפנייה הזאת אם יש שם כסף?

ינון אזולאי: בשביל מה צריך מיליון 300?

אורעם שיימס: חמישה וחצי מיליון שקלים לא קיים בתקנה כיום.

אורעם שיימס: יש היום בתקנה חצי מיליון שקל.

אורעם שיימס: כעת מבוקש מיליון וחצי להשלים, סך הכל שני מיליון שקלים.

משה גפני: למה צריך להשלים כשאין שר?

אורעם שיימס: יש סגן שר.

אורעם שיימס: היו עלויות תפעוליות של השר אלי אבידר כולל ביטחון בזמן שהוא היה שר.

משה גפני: יש חמישה וחצי מיליון שקל?

אורעם שיימס: אין.

אורעם שיימס: זה תקציב שהוחלט עליו ולא הגיע.

משה גפני: כמה כסף יהיה אם אנחנו מעבירים את זה?

אורעם שיימס: שני מיליון שקלים סך הכל יהיו בתקנה אחרי האישור.

משה גפני: בינתיים יש רק חצי מיליון?

אורעם שיימס: נכון.

אופיר כץ: איך היה התפעול של השר הזה?

אופיר כץ: איך תפעלתם אם לא היה שם כסף?

משה גפני: איך אלי אבידר תפקד?

אורעם שיימס: היו חצי מיליון שקלים שהספיקו לשלב הראשון של השנה.

אורעם שיימס: כרגע מגיעה השלמה בשביל תפעול המשך השנה.

משה גפני: אבל עכשיו הוא לא נמצא ולא צריך את הכסף.

אורעם שיימס: לכן לא ביקשנו את כל התקציב, ביקשנו רק מיליון וחצי.

ינון אזולאי: סטטיסטיקה של בריאות וסטטיסטיקה של ילדים נמצאות תחת משרד ראש הממשלה?

גל אסף: הלמ"ס נמצאת תחת הסעיף התקציבי של משרד ראש הממשלה.

ינון אזולאי: כמה סך כל התקציב של הלמ"ס?

גל אסף: התקציב המקורי הוא 285 מיליון.

מיכל שיר סגמן: כשכתוב כאן פיתוח סטטיסטיקה של בריאות וסטטיסטיקה על ילדים - אגב, זה דבר שלוקה בחסר בצורה חמורה מאוד במדינת ישראל כי הלמ"ס לא סופרת ילדים - על איזה תקציב מדובר?

מיכל מחמלי: מדובר בפיתוח של סטטיסטיקה של בריאות ושל ילדים.

מיכל מחמלי: מדובר בפיתוח, לא במשהו שהוא שוטף.

ינון אזולאי: מה אתם רוצים לעשות?

מיכל מרים וולדיגר: בתוך בריאות יש תחומים?

מיכל מחמלי: יש לנו פה כמה פעולות שהן גם שוטף וגם פיתוח.

מיכל מחמלי: מדובר בסקרים שצריך לפתח מתודולוגית.

מיכל מחמלי: צריך לבנות את השאלון, להוציא אותו החוצה.

מיכל שיר סגמן: אני אשמח לקבל על זה את הפירוט.

מיכל מחמלי: אני אשמח להעביר לוועדה.

אופיר כץ: לפי מה אתם קובעים איזה נושא הוא חשוב?

אופיר כץ: לפי מה שממשלה מכתיבה?

אופיר כץ: לפי מה שקורה בכנסת?

אופיר כץ: לפי סדר היום הציבורי?

מיכל מחמלי: יש ועדות היגוי שבוחרות את הנושאים הספציפיים בשיתוף המשרדים.

מיכל מחמלי: אם מדובר במשרד הבריאות - הוא זה שמביא על סדר היום את הנושאים.

מיכל מרים וולדיגר: מי אחראי לזה?

מיכל מחמלי: אני אשמח לבדוק את זה ולחזור.

אלכס קושניר: אתם לא יודעים מי קובע את המדיניות?

אלכס קושניר: מה זה "אני אשמח לבדוק את זה ולחזור"?

משה גפני: מי נושא באחריות על הלשכה המרכזית לסטטיסטיקה?

משה גפני: מי קובע את המדיניות?

מיכל מרים וולדיגר: מי קובע את ועדות ההיגוי?

מיכל שיר סגמן: יש בעיה רצינית עם הלמ"ס.

מיכל שיר סגמן: הלמ"ס זה גוף לא מעודכן.

מיכל שיר סגמן: רק שתדעו שהקורונה עוד לא הגיעה להלמ"ס, הנתונים שהלמ"ס מפרסם לא כוללים את הקורונה.

מיכל שיר סגמן: כל מה שקשור לנתוני ילדים לא קיים, וגם הרבה מאוד מגזרים לא נכללים.

מיכל שיר סגמן: התשובה שקיבלתי זה שזה פוגע ברגשות הסוקרים או הנסקרים.

מיכל שיר סגמן: אנחנו לא סתם שואלים שאלות על הלמ"ס.

מיכל שיר סגמן: אם הלמ"ס מגיע לפה לא מוכן זו בעיה חמורה.

משה גפני: מי האחראי?

אלכס קושניר: את לא יודעת מי אחראי לקבוע מדיניות בלשכה?

מיכל מחמלי: כרגע יש לנו את יואל פינקל, המחליף לסטטיסטיקן הממשלתי, ואנחנו מקיימים דיונים על זה במשרד.

משה גפני: נניח שמורידים את הסטטיסטיקה על בריאות ומעבירים למישהו אחר, מי זה שנושא באחריות?

משה גפני: מי נותן את ההוראה?

מיכל שיר סגמן: גם הנתונים לא מעודכנים.

מיכל שיר סגמן: אם הם מורידים את הסוציו באיזה שהוא ישוב - נגיד מחמש לארבע - הם עושים את זה על בסיס 2019,2020.

משה גפני: מי נושא באחריות, לא מי השר הממונה.

גל אסף: הסטטיסטיקן הלאומי הוא זה שקובע בוועדות ההיגוי עם משרדי ממשלה.

גל אסף: סקרי בריאות, למשל, נעשים בשיתוף פעולה עם משרד הבריאות.

ינון אזולאי: מי מתווה שעכשיו צריך לעשות סקר בבריאות?

גל אסף: יש דברים שאנחנו עושים בהתאם לכפיפות שלנו למדינות ה-OECD.

גל אסף: אם ה-OECD מודדים, למשל, פריון, גם אנחנו צריכים למדוד פריון.

מיכל מרים וולדיגר: מי זה "אנחנו"?

מיכל מרים וולדיגר: מי קובע?

גל אסף: הסטטיסטיקן הלאומי קובע את זה.

מיכל מרים וולדיגר: תחת מי הוא יושב?

גל אסף: משרד ראש הממשלה.

מיכל מרים וולדיגר: ראש הממשלה אחראי מי יהיה הסטטיסטיקן?

מיכל מרים וולדיגר: הוא זה שקובע בסוף?

גל אסף: נכון.

משה גפני: אם רוצים לטפל בתאונות דרכים, שגם על זה אתם מבקשים כסף, מי מחליט שאחוז כזה הולך לתאונות דרכים ואחוז אחר הולך למשהו אחר?

גל אסף: הסטטיסטיקן הלאומי מקבל את ההחלטות.

משה גפני: הוא מקבל החלטות לבד?

גל אסף: בהיגוי עם משרדי הממשלה הנוספים ועם מועצה מייעצת.

גל אסף: כשיש כל מיני דברים חדשים שרוצים למדוד אז יש איגום משאבים עם משרדים.

משה גפני: כשדיברתי בעבר עם הסטטיסטיקן הראשי הוא אמר שאלו החלטות שמתקבלות יחד, שהוא לא מחליט לבד.

גל אסף: העולם הזה של סטטיסטיקה הוא מאוד רחב.

גל אסף: יש דברים שמודדים כחלק מתקינה בינלאומית.

משה גפני: גם לגבי תקינה בינלאומית צריך לקבל החלטה.

גל אסף: יש דברים שמודדים כחלק מהחלטות ממשלה.

גל אסף: כשעשו פה את כל התהליך של אגרות גודש החליטו למדוד את הדברים האלה.

גל אסף: יש דברים שמודדים כתוצאה מהמדיניות של הלמ"ס שנעשית בשיתוף עם משרדי הממשלה השונים, עם ועדה מייעצת.

גל אסף: אפשר לעשות על זה דיון ייעודי ולהרחיב יותר.

ינון אזולאי: מתי הפעם האחרונה עשיתם סטטיסטיקה על הסוציו בערים, בשכונות?

מיכל שיר סגמן: המדד הסוציו אקונומי מעודכן לשנת 2020 בדוח שיצא לא מזמן.

מיכל מחמלי: יש מדדים שאנחנו נמצאים עכשיו בפיתוח שלהם, כמו מדדי איכות חיים וקיימות, שחלק מהתקציב מועבר לשם.

מיכל שיר סגמן: הם לא כוללים את כל האוכלוסייה.

מיכל מחמלי: כל השותפים לסקרים השונים מתבצעים בשיתוף פעולה מלא עם המשרדים השונים.

ינון אזולאי: יש משרדי ממשלה שמוציאים קולות קוראים על פי סוציו אחד עד ארבע, ארבע עד שמונה.

אלכס קושניר: ינון, אני נאלץ לקטוע אותך כי אני חייב לנעול את הישיבה.

אלכס קושניר: אנחנו נמשיך את הדיון המרתק והחשוב הזה בדיון הבא, הישיבה נעולה.